*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Rīcības kodeksa pārraudzības institūcijas licencēšanas noteikumi**

Izdoti saskaņā ar Fizisko personu datu apstrādes likuma 22. panta otro un trešo daļu

**I. Vispārīgie jautājumi**

1. Noteikumi nosaka:

1.1. prasības rīcības kodeksa pārraudzības institūcijai (turpmāk – pārraudzības institūcija) licences saņemšanai;

1.2. kārtību, kādā izsniedz, aptur, atjauno apturētu licenci un anulē licenci;

1.3. kārtību, kādā maksājama valsts nodeva par licences izsniegšanu un valsts nodevas apmērs.

2. Datu valsts inspekcija (turpmāk – Inspekcija) piecu darbdienu laikā pēc lēmuma pieņemšanas, bet ne vēlāk kā vienu darbdienu pirms lēmuma spēkā stāšanās savā tīmekļa vietnē publicē un aktualizē:

2.1. informāciju par pārraudzības institūciju, kura ir saņēmusi licenci, un licences piešķiršanas datumu;

2.2. informāciju par pārraudzības institūcijai izsniegtās licences apturēšanas vai anulēšanas datumu.

**II. Prasības pārraudzības institūcijai licences saņemšanai**

3. Lai saņemtu licenci, kā arī licences spēkā esības laikā, pārraudzības institūcija atbilst šādām prasībām:

3.1. tā ir izpildījusi Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula; turpmāk — datu regula) 41. panta 2. punkta prasības un atbilst 41. panta 3. punkta kārtībā apstiprinātajiem kritērijiem;

3.2. tai ir juridiskās personas statuss Latvijas Republikā vai citā Eiropas Savienības vai Eiropas Ekonomikas zonas dalībvalstī;

3.3. tai pēdējo triju gadu laikā nav anulēta izsniegtā licence, izņemot gadījumu, ja licence anulēta pēc pašas pārraudzības institūcijas lūguma;

3.4. tā pēdējā gada laikā nav sodīta par pārkāpumu fizisko personu datu aizsardzības jomā;

3.5. tai nav nodokļu parādu (tai skaitā valsts sociālās apdrošināšanas obligāto iemaksu parādu), kuru kopsumma pārsniedz 150 euro.

**III. Licences izsniegšana**

4. Lai saņemtu licenci, pārraudzības institūcija elektroniski iesniedz Inspekcijā iesniegumu licences saņemšanai un visus atbilstības prasību novērtēšanai nepieciešamos dokumentus. Iesniegumā norāda šādas ziņas:

4.1. par pārraudzības institūciju:

4.1.1. nosaukumu un vienoto reģistrācijas numuru;

4.1.2. kontaktinformāciju (juridisko adresi, tālruņa numuru, kā arī elektroniskā pasta adresi);

4.2. informāciju, kas apliecina pārraudzības institūcijas atbilstību šo noteikumu 3.1., 3.2. un 3.5. apakšpunktā minētajām prasībām, ja šāda informācija neizriet no iesniegumam pievienotajiem dokumentiem;

4.3. atbilstoši datu regulas 40. panta 2. un 4. punktam izstrādātu rīcības kodeksa projektu vai rīcības kodeksa grozījumu projektu;

4.4. ziņas, ka veikta valsts nodevas samaksa, vai pievieno maksājumu apliecinošu dokumentu vai tā kopiju (neapliecinātu);

4.5. informāciju vai pārraudzības institūcija vēlas saņemt licenci papīra formā.

5. Lai pieņemtu lēmumu par licences izsniegšanu, Inspekcijai ir tiesības pieprasīt un bez maksas saņemt informāciju no jebkuras valsts iestādes, kas nepieciešama, lai izvērtētu pārraudzības institūcijas atbilstību šo noteikumu prasībām.

6. Saņemot iesniegumu licences saņemšanai, Inspekcija desmit darbdienu laikā pārbauda, vai tajā norādītas visas šo noteikumu 4. punktā minētās ziņas un pievienoti visi dokumenti, nevērtējot to saturu pēc būtības.

7. Ja iesniegumā licences saņemšanai nav norādītas visas šo noteikumu 4. punktā minētās ziņas vai nav pievienoti visi dokumenti, vai sniegtās ziņas ir nepilnīgas vai neprecīzas, vai dokumenti nav noformēti atbilstoši normatīvajos aktos noteiktajām prasībām, Inspekcija par to rakstiski informē pārraudzības institūciju, norādot saprātīgu termiņu līdz kuram trūkumi novēršami.

8. Ja šo noteikumu 6. punktā minētajā pārbaudē Inspekcija nekonstatē neatbilstības vai pārraudzības institūcija atbilstoši šo noteikumu 7. punktam ir iesniegusi Inspekcijā nepieciešamās ziņas vai dokumentus, Inspekcija piecu darbdienu laikā rakstiski paziņo pārraudzības institūcijai par iesnieguma pieņemšanu.

9. Inspekcijai, izvērtējot pēc būtības pārraudzības institūcijas iesniegumu licences saņemšanai, ir tiesības:

9.1. apmeklēt pārraudzības institūciju tās darbības vietā, lai pārliecinātos par tās atbilstību datu regulas un šo noteikumu prasībām;

9.2. pieprasīt pārraudzības institūcijai iesniegt papildus ziņas vai dokumentus, norādot saprātīgu termiņu to iesniegšanai.

10. Inspekcija pieņem lēmumu par licences izsniegšanu vai par atteikumu izsniegt licenci ne vēlāk kā sešu mēnešu laikā no dienas, kad nosūtīts šo noteikumu 8. punktā minētais paziņojums.

11. Inspekcija pieņem lēmumu par atteikumu izsniegt licenci, ja:

11.1. pārraudzības institūcija Inspekcijas norādītajā termiņā neiesniedz atbilstoši šo noteikumu 7. punktam vai 9.2. apakšpunktam pieprasītās ziņas vai dokumentus;

11.2. pārraudzības institūcija neatbilst šo noteikumu 3. punkta prasībām;

11.3. nav samaksāta valsts nodeva par licences izsniegšanu.

12. Lai saņemtu atkārtotu licenci, pārraudzības institūcija ne vēlāk kā sešus mēnešus pirms licences derīguma termiņa beigām iesniedz Inspekcijā iesniegumu par jaunas licences izsniegšanu. Inspekcija iesniegumu par licences izsniegšanu izskata tādā pašā termiņā un kārtībā, kādā izskata iesniegumu sākotnējās licences saņemšanai.

13. Ja kāds no dokumentiem vai informācija jau ir Inspekcijas rīcībā ar pilnīgu un aktuālu saturu, pārraudzības institūcija attiecīgā dokumenta vai informācijas vietā var iesniegt apliecinājumu par to, ka Inspekcijai agrāk iesniegtajā dokumentā vai informācijā izmaiņu nav.

**IV. Licences apturēšana, atjaunošana un anulēšana**

14. Inspekcija ir tiesīga pieņemt lēmumu par pārraudzības institūcijas licences darbības apturēšanu uz laiku līdz sešiem mēnešiem, ja:

14.1 pārraudzības institūcija atkārtoti nav iesniegusi Inspekcijā tās pieprasīto informāciju vai dokumentus pārraudzības institūcijas uzraudzības veikšanai vai nesadarbojas ar Inspekciju;

14.2. pārraudzības institūcijas darbība neatbilst vai pārkāpj šo noteikumu vai datu regulas 41. panta 2. punkta prasības vai neatbilst datu regulas 41. panta 3. punkta kārtībā apstiprinātajiem kritērijiem;

14.3. netiek pildīts pārraudzības institūcijai saistošs Inspekcijas lēmums tās noteiktajā termiņā.

15. Ja pārraudzības institūcija ir novērsusi Inspekcijas lēmumā par licences darbības apturēšanu konstatētos pārkāpumus, Inspekcija lēmumu par licences darbības atjaunošanu pieņem ne vēlāk kā 15 darbdienu laikā no dienas, kad pārraudzības institūcija ir iesniegusi Inspekcijā visu nepieciešamo informāciju, kas apliecina pārkāpuma novēršanu. Pēc licences atjaunošanas tā ir spēkā līdz sākotnējās licences derīguma termiņa beigām.

16. Inspekcija pieņem lēmumu par licences anulēšanu, ja:

16.1. licences darbība ir apturēta uz laiku un pārraudzības institūcija šajā laikā nav novērsusi pārkāpumus, kuru dēļ licences darbība apturēta;

16.2. ir konstatēts būtisks pārraudzības institūcijas darbības vai fizisko personu datu aizsardzību regulējošo normatīvo aktu pārkāpums;

16.3. pārraudzības institūcija ir iesniegusi iesniegumu ar lūgumu anulēt licenci.

**V. Valsts nodevas apmērs un maksāšanas kārtība**

17. Par licences izsniegšanu maksājama valsts nodeva 7700 *euro* apmērā.

18. Valsts nodevu par licences izsniegšanu pārraudzības institūcija maksā pirms attiecīga iesnieguma iesniegšanas Inspekcijā.

19. Samaksāto valsts nodevu pārraudzības institūcijai neatmaksā, ja Inspekcija pieņēmusi lēmumu atteikt licences izsniegšanu, anulē izsniegto licenci vai pārraudzības institūcija atsaukusi iesniegumu.

20. Valsts nodevas maksājumu veic ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē.

21. Valsts nodevu ieskaita valsts pamatbudžeta ieņēmumu kontā.

**VI. Noslēguma jautājums**

22. Noteikumi stājas spēkā 2022. gada 1. janvārī.

Ministru prezidents Arturs Krišjānis Kariņš

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs